天封觀將軍柏
作者：李廌
朝代：宋

paragraphs: 衛懿恃昌富，乘軒鶴有祿。
貴鶴賤用民，身殘國顛覆。
楚子惜名馬，終焉葬人腹。
爵封東山松，侯比渭川竹。
時輕官秩紊，辟妄作威福。
無益害有益，褒賞逮禽畜。
所美非美然，恩澤及草木。
或譏將軍柏，無乃狃此俗。
曷膺千鍾養，曷被三品服。
不爲朝廷力，竊號委空谷。
余知將軍心，非悅世人目。
千年抱貞操，勁節無屈曲。
不爲歲寒凋，守此萬仞綠。
天武累此名，冥不知寵辱。
雖不助柏敬，豈意慕軫轂。
吾儕之小人，悟主惟欲速。
盜功仍苟容，豈恥無道穀。
潭潭居紫府，沉沉據華屋。
貪恩謀子孫，占俸及僮僕。
膏肓病天下，天下思食肉。
朝爲四輔重，莫作三危逐。
笙簫金谷宴，翣柳北邙哭。
尚方屬鏤賜，朝服東市戮。
君看古功臣，牖下死爲祝。
將軍如有心，應哭世愈蹙。
拔萃真不羣，虛名豈其欲。
胡不觀其旁，滿山皆樸樕。